Document ID: 32010L0048

ДИРЕКТИВА 2010/48/ЕС НА КОМИСИЯТА
от 5 юли 2010 година
за привеждане в съответствие с техническия прогрес на Директива 2009/40/ЕО на Европейския парламент и на Съвета относно прегледите за проверка на техническата изправност на моторните превозни средства и техните ремаркета
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2009/40/ЕО на Европейския парламент и на Съвета от 6 май 2009 г. относно прегледите за проверка на техническата изправност на моторните превозни средства и техните ремаркета (1), и по-специално член 6, параграф 1 от нея,
като има предвид, че:
(1)
В интерес на пътната безопасност, опазването на околната среда и лоялната конкуренция е важно да се осигури правилната поддръжка и преглед на използваните търговски превозни средства, за да се запазят техните експлоатационни характеристики на гарантираното от типовото одобрение равнище през цялото времетраене на тяхната експлоатация без прекомерно влошаване.
(2)
Стандартите и методите, посочени в член 6, параграф 1 от Директива 2009/40/ЕО, следва да бъдат доразвити и приведени в съответствие с техническия прогрес с цел прегледите за проверка на техническата изправност на моторните превозни средства в Европейския съюз да бъдат подобрени по икономически ефективен начин.
(3)
Следва да се вземат предвид констатациите от два проекта - Autofore (2) и Idelsy (3), в чиито рамки неотдавна бяха разгледани бъдещите възможности за проверка на техническата изправност, и резултатите от открит диалог по същество със заинтересованите страни.
(4)
Сегашното състояние на технологията на превозните средства налага включването на съвременните електронни системи в списъка на елементите, подлежащи на проверка.
(5)
За по-нататъшно хармонизиране на прегледите за проверка на техническата изправност следва да се въведат методи за проверка по отношение на всеки един от проверяваните елементи.
(6)
За улесняване на по-нататъшната хармонизация и по съображения за съгласуваност между стандартите, сега за всички проверявани елементи следва да се включи неизчерпателен списък на основните причини за неизправности, какъвто вече съществува за спирачните системи.
(7)
Прегледите за проверка на техническата изправност следва да обхващат всички елементи, които са от значение за конкретното техническо решение, конструкция и оборудване на проверяваното превозно средства. Поради това при необходимост следва да бъдат добавени специфични изисквания за отделните категории превозни средства.
(8)
В съответствие с член 5, буква д) от Директива 2009/40/ЕО държавите-членки разшириха обхвата на изискването за периодични прегледи за проверка на техническата изправност и за други категории превозни средства. С цел по-нататъшно хармонизиране на прегледите следва да бъдат въведени методи и стандарти за тези категории превозни средства. Прегледите следва да бъдат извършвани, като се използват налични понастоящем методи и оборудване и без да се използват инструменти за разглобяване или сваляне на каквато и да е част от превозното средство.
(9)
В допълнение към елементите, отнасящи се до безопасността, сигурността и опазването на околната среда, прегледът е необходимо да обхваща и идентификацията на превозното средство, за да се гарантира прилагането на правилните проверки и стандарти, да се позволи регистриране на резултатите от прегледа и да се даде възможност за изпълнение на други правни изисквания.
(10)
С оглед да се улесни функционирането на вътрешния пазар и да се подобрят методите за проверка на техническата изправност, резултатите от прегледа следва да бъдат посочени в удостоверение за техническа изправност, обхващащо определени основни елементи.
(11)
Необходимо е да продължи работата по разработване на алтернативни процедури за проверка на състоянието на дизеловите моторни превозни средства особено по отношение на емисиите на NOx и прахови частици, като се вземат предвид новите системи за допълнителна обработка на емисиите.
(12)
Мерките, предвидени в настоящата директива, са в съответствие със становището на Комитета за привеждане в съответствие с техническия прогрес на Директивата относно прегледите за проверка на техническата изправност на моторните превозни средства и на техните ремаркета, учреден с член 7 от Директива 2009/40/ЕО,
ПРИЕ НАСТОЯЩАТА ДИРЕКТИВА:
Член 1
Приложение I към Директива 2009/40/ЕО се изменя в съответствие с приложението към настоящата директива.
Член 2
1. Държавите-членки въвеждат в сила необходимите законови, подзаконови и административни разпоредби, за да се съобразят с настоящата директива, не по-късно от 31 декември 2011 г., с изключение на член 3 от приложение II, за който срокът е 31 декември 2013 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки уведомяват Комисията за текста на разпоредбите на националното законодателство в областта, попадаща в обхвата на настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 5 юли 2010 година.

Labels: 7
8
15